Το **Πανδοχείο της Καστίλλης** (μαλτέζικα: *Berġa ta' Kastilja*) είναι ένα πανδοχείο στη Βαλέτα, που σήμερα στεγάζει το γραφείο του Πρωθυπουργού της Μάλτας. Βρίσκεται στην Πλατεία Καστίλλης, κοντά στον Προμαχώνα του Αγίου Ιακώβου, το Χρηματιστήριο της Μάλτας και τους Κήπους της Άνω Μπαράκα. Η θέση του είναι στο υψηλότερο σημείο της πόλης και από εκεί είναι ορατή η Φλοριάνα και η περιοχή του Μεγάλου Λιμανιού.

Χτίστηκε τη δεκαετία του 1740 από τον Πορτογάλο αριστοκράτη Μανουέλ Πίντο ντα Φονσέκα, στη θέση ενός κτιρίου που βρισκόταν σε εκείνη τη θέση από το 1574. Σκοπός της ανέγερσης ήταν η στέγαση ιπποτών του Τάγματος του Αγίου Ιωάννη που κατάγονταν από τις περιοχές της Καστίλλης, της Λεόν και της Πορτογαλίας. Το όνομα «Καστίλλη» (ή *Kastilja* στα μαλτέζικα) χρησιμοποιείται συχνά ως μετωνυμία για να παραπέμψει στον πρωθυπουργό και το γραφείο του, όπως και ο Λευκός Οίκος στην Ουάσινγκτον χρησιμοποιείται για να αναφερθεί στο εκτελεστικό γραφείο του Προέδρου των Ηνωμένων Πολιτειών. Το γραφείο του πρωθυπουργού της Μάλτας μεταφέρθηκε στο Πανδοχείο της Καστίλλης από το Πανδοχείο της Αραγωνίας στις 4 Μαρτίου 1972.

Με την πάροδο των ετών, η εξωτερική και εσωτερική τοιχοποιία υπέστη φθορές, οι οποίες αποκαταστάθηκαν στα έργα ανακαίνισης που πραγματοποιήθηκαν μεταξύ των ετών 2009-2014. Το κτίριο συμπεριλήφθηκε στον Κατάλογο Αρχαιοτήτων που συντάχθηκε το 1925, μαζί με άλλα πανδοχεία στη Βαλέτα. Έχει πλέον χαρακτηριστεί ως εθνικό μνημείο «βαθμού 1» από την Αρχή Περιβάλλοντος και Σχεδιασμού της Μάλτας και περιλαμβάνεται, επίσης, στον Εθνικό Κατάλογο Πολιτιστικής Ιδιοκτησίας των Νήσων της Μάλτας.

### Αρχιτεκτονικά στοιχεία

Το Πανδοχείο της Καστίλλης είναι χτισμένο σε μπαρόκ καλλιτεχνικό ύφος. Πρόκειται για ένα διώροφο κτήριο με ορθογώνιο σχέδιο και κεντρική εσωτερική αυλή. Η πρόσοψή του χωρίζεται σε έντεκα μέρη που ορίζονται από περίτεχνες παραστάδες στις πόρτες και τα παράθυρα των μερών αυτών. Το κτίριο έχει ένα συνεχές γείσο και οι γωνίες του είναι ύφους ρουστίκ.

Η κύρια είσοδος προσεγγίζεται μέσα από μια σειρά από σκαλοπάτια και η κύρια πύλη πλαισιώνεται από κίονες που στηρίζουν ένα τρόπαιο όπλων και την χάλκινη προτομή του Μεγάλου Μάγιστρου Μανουέλ Πίντο ντα Φονσέκα. Επάνω από την προτομή βρίσκεται ένα περίτεχνα φορμαρισμένο παράθυρο, πάνω από το οποίο υπάρχει το οικόσημο του Πίντο. Στην κορυφή όλων αυτών «δεσπόζει» ο θυρεός της Καστίλλης, της Λεόν και της Πορτογαλίας. Ακριβώς μπροστά από την είσοδο είναι δύο ιστορικοί κανόνια, που χρησιμοποιούνται πλέον ως διακοσμητικά στοιχεία.

Παραπομπές
----------

1. 1 2 3 4 5  www.culturalheritage.gov.mt/filebank/inventory/01127.pdf.
2. 1 2 3 4  «Auberge de Castille et Leon» (PDF). *National Inventory of the Cultural Property of the Maltese Islands*. 28 Δεκεμβρίου 2012. Αρχειοθετήθηκε από το πρωτότυπο (PDF) στις 4 Μαρτίου 2016.
3. ↑  «The first Auberge de Castille». *angelfire.com*. Αρχειοθετήθηκε από το πρωτότυπο στις 10 Μαρτίου 2016.
4. ↑  Bonello, Giovanni (2000). Art in Malta - Discoveries and Recoveries Αρχειοθετήθηκε 2016-08-28 στο Wayback Machine.. Fondazzjoni Patrimonju Malti. p. 41. (ISBN 99909-959-7-4). (ISBN 99909-959-8-2).
5. ↑  «UNESCO Features: A Fortnightly Press Service». United Nations Educational, Scientific and Cultural Organization. 24 Φεβρουαρίου 1980. σελ. 21.
6. ↑  «Info» (PDF). www.um.edu.mt. Ανακτήθηκε στις 10 Φεβρουαρίου 2020.
7. ↑  «Auberge de Castille – Valletta». *Restoration Directorate*. Αρχειοθετήθηκε από το πρωτότυπο στις 1 Φεβρουαρίου 2016.
8. ↑
9. ↑
10. ↑  Kininmonth, Christopher (1979). *Malta and Gozo*. London: Cape. σελίδες 129–130. ISBN 978-0-224-01656-8. OCLC 5154236.
11. ↑  Cauchi, Stanley (2007). «L-Istemma Alardika tal-Granmastru Pinto ma' Bini Importanti f'Malta» (στα μαλτέζικα). *Ghaqda Armar San Bastjan AD 1984: Kummissjoni Zghazagh Bastjanizi AD 1991* **3**: 61. Αρχειοθετήθηκε από το πρωτότυπο στις 2017-02-25.. Ανακτήθηκε στις 2020-04-01.
12. ↑  Playfair, Robert Lambert (1881). *Handbook to the Mediterranean*. **2**. Murray. σελ. 184.
13. ↑  Sacheverelle, Sitwell (1958). *Malta (Bastford)*. σελ. 27.
14. ↑  Stuart, Rossiter (1968). *Malta (Benn)*. σελ. 68.
15. ↑  Hughes, Quentin (24 Φεβρουαρίου 1969). «Fortress: architecture and military history in Malta». Lund Humphries – μέσω Google Books.